钦定古今图书集成/明伦汇编/皇极典/第274卷 > 白虎通 > 《三教》
## 钦定古今图书集成/明伦汇编/皇极典/第274卷 > 白虎通 > 《三教》

“王者设三教者何？承衰救弊，欲民反正道也。三正之
有失，故立三教以相指受。夏人之王教以忠，其失野。
救野之失莫如敬。殷人之王教以敬，其失鬼。救鬼之
失莫如文，周人之王教以文，其失薄。救薄之失莫如
忠。继周尚黑，制与夏同。三者如顺连环，周则复始，穷
则反本。”乐稽《熠嘉》曰：“颜回尚三教，变虞夏何如？”曰：“教
者，所以追补败政，靡弊溷浊，谓之治也。舜之承尧，无
为易也。”或曰：“三教改易，夏后氏始，高宗亦承弊，所以
不改教何？明子无改父之道也。何言知高宗不改之？”
以周之教，承以文也。三教所以先，忠者，行之本也。三
教一体而分，不可单行，故王者行之有先后。何以言
三教并施，不可单行也？以忠敬文，无可去者也。教所
以三何？法天地人。内忠外敬，文饰之故，三而备也。即
法天地人各何施？忠法人，敬法地，文法天。人道主忠，
人以至道教人，忠之至也。人以忠教，故忠为人教也。
地道谦卑，天之所生，地敬养之，以敬为地教也。教者
何谓也？教者，效也。上为之，下效之，民有质朴，不教不
成。故《孝经》曰：“先王见”教之可以化民。《论语》曰：“不教民
战，是谓弃之。”《尚书》曰：“以教祗德。”《诗》云：“尔之教矣，欲民
斯效。”忠形于悃诚，故失野，敬形于祭祀故失鬼，文形
于饰貌故失薄。夏后氏用明器，殷人用祭器，周人兼
用之，何谓？曰：夏后氏教以忠，故先明器，以夺孝子之
心也。殷教以敬，故先祭器，敬之至也。周人教以文，故
兼用之。《周人》意至文也。孔子曰：“之死而致死之，不仁
而不可为也；之死而致生之，不知而不可为也。故有
死道焉，以夺孝子之心也；有生道焉，使人勿倍也。故
竹器不成用，木器不成斲，瓦器不成沬，琴瑟张而不
平，竽笙备而不和，有钟磬而无簨簴县，示备物而不
可用也。”孔子曰：“为明器者善，为俑者不仁。涂车刍灵”，
自古有之，言今古皆然也。